JEDNOTNÉ KRITÉRIÁ

FINANČNÉ PRÁVO 2, ZS, Bc. denná forma, platné až do odvolania 
Všetci študenti a vyučujúci predmetu „Finančné právo 2“ musia v zmysle informačného listu predmetu a ustanovení študijného poriadku dodržať nasledovné jednotné kritéria.

I. SKÚŠKA

Formou kontroly štúdia je kombinované skúšanie, ktoré pozostáva z 1) priebežného skúšania počas výučbovej časti semestra a 2) semestrálnej skúšky počas skúškového obdobia

PRIEBEŽNÉ SKÚŠANIE (priebežná kontrola štúdia počas výučbovej časti semestra) :

· 50% celkového hodnotenia predmetu (50 bodov) a z toho činí:

· a) 50 bodov – vypracovanie najmä testových otázok, alebo inej formy priebežného hodnotenia po každom tematickom celku vo vopred stanovenom termíne v domácom prostredí – zvyčajne každý týždeň;

· v zmysle študijného poriadku musí študent získať aspoň 60% bodov z priebežného skúšania, inak sa nemôže zúčastniť semestrálnej skúšky.
SEMESTRÁLNA SKÚŠKA (počas skúškového obdobia):

· 50% celkového hodnotenia predmetu (50 bodov)

· prebieha ústnou formou

· pozostáva z 2) dvoch otázok:

· z jednej teoretickej otázky, ktorú si študent ťahá zo zoznamu otázok

· a z jedného praktického prípadu, ktorý študent bude riešiť za použitia nekomentovaných právnych predpisov, v súvislosti s ktorým vyučujúci môže klásť aj nadväzujúce teoretické otázky. 
· v zmysle študijného poriadku musí študent získať aspoň 60 % bodov zo semestrálnej skúšky.
II. Účasť študentov na seminároch

V zmysle čl. 4 ods. 18 Študijného poriadku PraF UK je: „Účasť študentov na seminároch (cvičeniach) a praktických cvičeniach je povinná. Ak sa študent nezúčastní na troch seminároch (cvičeniach) alebo praktických cvičeniach z daného predmetu, jeho neúčasť je ospravedlnená. Za štvrtú a každú ďalšiu neúčasť na seminári (cvičení) alebo praktickom cvičení z daného predmetu vyučujúci môže určiť

náhradný spôsob výkonu seminára (cvičenia) alebo praktického cvičenia. Tento v plnom rozsahu nahradzuje neúčasť na seminári (cvičení) alebo praktickom cvičení. Náhradný spôsob výkonu seminára (cvičenia) alebo praktického cvičenia určuje vyučujúci nad rámec požiadaviek uvedených v informačnom liste predmetu; môže ním byť najmä kontrolované samoštúdium, seminárna práca, preskúšanie v rámci konzultačných hodín, atď. Ak si študent riadne nenahradil seminár (cvičenie) alebo praktické cvičenie podľa tohto odseku alebo vyučujúci rozhodol, že si tieto neúčasti študent nemôže nahradiť, študent nebude z daného predmetu pripustený k hodnoteniu a teda daný predmet nemôže úspešne absolvovať a musí si ho opakovane zapísať v ďalšom akademickom roku. Kvalitu osvojenia si poznatkov zo seminárov (cvičení) a praktických cvičení študent preukazuje najmä na ďalších seminároch (cvičeniach) a praktických cvičeniach a pri kontrole štúdia (skúšaní).“

III. POVINNOSTI ŠTUDENTOV NA SEMINÁROCH

V zmysle čl. 4 ods. 24 Študijného poriadku PraF UK „Študent má povinnosť nosiť si na vzdelávacie činnosti právne predpisy a ďalšie relevantné pomôcky podľa pokynov pedagóga, ktoré pedagóg zrozumiteľne vopred oznámi (oznámenie môže byť realizované aj všeobecným oznámením zverejneným na web stránke katedry alebo ústavu). Ak si ich študent neprinesie, pedagóg môže vykázať študenta z miestnosti, kde sa koná výučba a môže mu v dochádzkovom výkaze za túto konkrétnu vzdelávaciu činnosť vykázať absenciu.“
